Beijingul confirmă că o delegaţie militară chineză s-a deplasat în Maldive, Sri Lanka şi Nepal
O delegaţie militară chineză s-a deplasat recent în Maldive, Sri Lanka şi Nepal, pentru a discuta despre o cooperare mai strânsă în materie de apărare, a anunţat miercuri Beijingul, informează AFP, transmite Agerpres.
China caută să stabilească legături mai strânse în Asia de Sud pentru a contracara influenţa Indiei, principalul său rival în această regiune.
Săptămâna trecută, Republica Maldive a semnat un acord de "asistenţă militară" cu China, după ce ordonase plecarea trupelor indiene desfăşurate în acest mic arhipelag strategic.
Beijingul a confirmat miercuri că o delegaţie s-a deplasat în Maldive, inclusiv pentru o întrevedere cu preşedintele pro-chinez Mohamed Muizzu. În timpul turneului lor, reprezentanţii chinezi s-au deplasat de asemenea în Sri Lanka şi Nepal.
În fiecare dintre aceste trei ţări, "ei au făcut schimb de opinii asupra relaţiilor militare şi problemelor de securitate regională de interes comun", a anunţat armata chineză într-un comunicat publicat pe contul său oficial WeChat.
Delegaţia de responsabili ai departamentului pentru cooperare militară internaţională s-a concentrat pe "consultaţii aprofundate pentru promovarea cooperării bilaterale în materie de apărare".
"Au fost încheiate acorduri pentru a îmbogăţi cooperarea în materie de apărare între APL (Armata Populară de Eliberare) şi ţările respective", a adăugat comunicatul.
India nu vede cu ochi buni prezenţa din ce în ce mai mare a Chinei în ţările din Oceanul Indian şi influenţa sa în Maldive, un arhipelag cu peste o mie de mici insule de corali, precum şi în Sri Lanka vecină.
Aceste două ţări insulare din Asia de Sud se află pe una dintre cele mai frecventate rute maritime din lume.
Beijingul întreţine de asemenea legături istorice cu Nepalul, condus de prim-ministrul Pushpa Kamal Dahal, fost combatant al unei gherile maoiste cunoscute sub numele de război Prachanda sau "Fiorosul".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank